Autorii crimei din Crângași au fost arestați. Mărturia fiicei bărbatului bătut cu araci de lemn
Cei doi tineri filmați în timp ce bat până la moarte un bărbat cu care se certaseră înainte au fost arestați. Crima, de o violență extremă, a fost comisă pe stradă, în văzul lumii, în cartierul Crângași din Capitală.
Un bărbat de 46 de ani, care a vrut să își apere fiica vitregă de niște adolescente care o amenințaseră cu bătaia, a fost omorât de cei doi tineri.
Suspecții, unul dintre ei minor, au fugit inițial, dar ceva mai târziu s-au predat. Ei sunt acum în arest preventiv, sub acuzația de omor și tulburarea liniștii și ordinii publice.
Crima din Crângași, pas cu pas
Momentul în care tinerii - de 16 și 20 de ani - îl lovesc de mai multe ori cu pari de lemn pe bărbatul aflat la pământ a fost surprins de camera unui șofer.
Scandalul a izbucnit pe trotuarul din fața Parcului Crângași. Victima mersese acolo să își apere fiica vitregă, pe care două tinere voiau să o bată. În timp ce fetele discutau, băieții care le însoțeau s-au luat la ceartă cu bărbatul. L-au urmărit apoi pe stradă.
Andreea, fiica victimei: „Fetele erau cu mai mulți băieți și, când a plecat, au venit doi băieți de 16 și 20 de ani care l-a luat, avea două ... nu bâte, era ceva de la bancă, lemnul acela."
Taximetrist: „Au început din parc, s-au luat prin parc, au alergat, au venit aici și aici i-ar fi dat cu bâta în cap. Era inconștient.”
Martor: „L-au lovit și jos și după au fugit, au dispărut în parc pe acolo. Nu mai mișca deloc, începuse să se învinețească. Era înconjurat de oameni, câțiva de la Poliția Locală îi făceau respirație.”
Martorii au sunat după ajutor, iar bărbatul a fost resuscitat în stradă zeci de minute. Însă rănile, mult prea grave, i-au adus moartea.
Timp de două ore, polițiștii i-au căutat pe străzile din jur. Dar aceștia s-au predat în jurul 22 la Secția 20 de poliție, chiar în momentul în care bărbatul își dădea ultima suflare în ambulanță.
La audieri, cei doi au recunoscut în mare cele întâmplate. Minorul de 16 ani - care ar practica boxul - a fost așteptat de familie la ieșirea din secție. Rudele susțin că a fost vorba de legitimă apărare.
Rude ale agresorilor: „Deci copilul a fost amenințat cu o macetă, cu o șurubelniță și copilul a alergat tot Parcul Crângași. Din cauza la o fată, din cauza nepoatei. A luat un par de la copac și i-a dat în cap. - Ală i-a bagat mâna în gât lui nepotă-miu. Dacă i-a bagat mâna în gât ce era să facă copilul minor? Ei s-au aparat. Autoapărare, logic!”
Cei doi agresori sunt acuzați de omor și tulburarea liniștii și ordinii publice.
Sursa: Pro TV
Dată publicare:
16-05-2024 13:14